paragraph_text: Srčani šumovi su vibracije nastale kao posljedica vrtložnog protoka krvi kroz patološki promijenjene srčane strukture ili kao posljedica promjene (povećanog ili smanjenog) protoka kroz normalne strukture. Srčani šum se na temelju svojih svojstava povezuje s određenim patološkim stanjem. Srčani šum ne nastaje uvijek kao posljedica bolesti srce, već može biti uzrokovan poremećajim ostalih sustava. Srčani šumovi se razlikuju prema svojoj glasnoći, obliku glasnoće (povećanje, smanjenje, nepromijenjena glasnoća), frekvenciji, trajanju (odnosu prema sistoli i dijastoli srca), smjeru širenja, utjecaju disanja, utjecaju položaja tijela i mjestu najbolje čujnosti šuma.